
A technológiai paraméterek hatása a prepreg szerkezetek tulajdonságaira

A polimer kompozitok között a prepregből készült szerkezetek képviselik a legmagasabb minőséget. A prepreg elnevezés a „pre-impregnated” szóból ered, olyan kompozit előgyártmányokat jelent, amelyekben a szálas erősítőanyagot előre impregnálják mátrixanyaggal. A prepregekben a mátrix ún. B állapotban van, a térhálósodási reakció megkezdődött. Ennek lelassítása érdekében tárolásuk lefagyasztott állapotban történik. A prepregek számos előnyös tulajdonsággal rendelkeznek, kiemelendő ezek közül, hogy száltartalmuk pontosan beállítható, az erősítőanyag jól átitatott és rendkívül kis mennyiségű légüreget tartalmaznak. Ezen tulajdonságaik realizálhatóságának feltétele a megfelelő feldolgozás. A technológiákkal szembeni magas szintű elvárások miatt feldolgozásuk általában költséges, legjellemzőbb az autoklávos feldolgozás, de egyre elterjedtebbek az out-of-autoclave technológiák is [1].
A prepregek térhálósítása szigorúan kontrollált folyamat. A technológiai paraméterek - elsősorban a különböző felfűtési és felterhelési rámpák - alapjaiban határozzák meg a végtermék tulajdonságait, ezért helyes megválasztásuk elengedhetetlen feltétele a gyártás sikerességének. A felfűtési sebesség hatással lehet a mátrix viszkozitásának alakulására, amely befolyásolhatja a térhálósítás során eltávozó gyanta mennyiségét, a légüregek számát, méretét és a kompozit termék tényleges száltartalmát. Ezen jellemzők alakulásának függvényében a végtermék mechanikai, optikai és egyéb tulajdonságai is igen eltérőek lehetnek [2].
Munkám során a technológiai paraméterek prepreg szerkezetek tulajdonságaira gyakorolt hatásait vizsgáltam. Kutatásom során előbb oszcillációs reométerrel mértem a felfűtési sebesség hatását a mátrix viszkozitásának alakulására, illetve a térhálósodás beindulására. Ezután eltérő technológiai paraméterekkel végeztem gyártásokat, majd az elkészült próbatestek tulajdonságait vizsgáltam különböző anyagvizsgálati módszerekkel, ezek során elsősorban a termék mechanikai tulajdonságainak alakulására tértem ki. Az eredményeim alapján ellenőriztem a gyártó által megadott paramétereket, meghatároztam az ezektől való eltérés következményeit, illetve javaslatot tettem az egyes célok elérése érdekében különböző paraméterek alkalmazására.

